PMIndiaData/PMIndiaSum huggingface dataset:
ଆଇସିଏଆଇ, ସିବିଏଫସି ଓମାନ ମଧ୍ୟରେ ସ୍ଵାକ୍ଷରିତ ଏମଓୟୁର ପୁନଃନବୀକରଣ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଇନଷ୍ଟିଚ୍ୟୁଟ ଅଫ ଚାଟାର୍ଡ ଆକାଉଣ୍ଟାଣ୍ଟସ ଅଫ ଇଣ୍ଡିଆ (ICAI) ଏବଂ ଓମାନର କଲେଜ ଅଫ ବ୍ୟାଙ୍କିଙ୍ଗ ଆଣ୍ଡ ଫାଇନାନ୍ସିଆଲ ଷ୍ଟଡିଜ ମଧ୍ୟରେ ୨୦୦୮ ଏବଂ ୨୦୧୧ରେ ସ୍ଵାକ୍ଷରିତ ବୁଝାମଣା ପତ୍ରକୁ କାର୍ଯ୍ୟକାରୀ ହେବା ଦିନଠାରୁ ତଥା ଏହାର ପୁନଃ ନବୀକରଣ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ସ୍ଵୀକୃତି ମିଳିଛି । ଓମାନରେ ଏକାଉଣ୍ଟିଂ, ଆର୍ଥିକ ତଥା ଅଡିଟ ଜ୍ଞାନର ଭିତ୍ତିକୁ ସୁଦୃଢ଼ କରିବା ଏହି ବୁଝାମଣାପତ୍ର ସ୍ଵାକ୍ଷରର ଉଦ୍ଦେଶ୍ୟ । ମଧ୍ୟପ୍ରାଚ୍ୟ କ୍ଷେତ୍ରରେ ICAI ପ୍ରାୟ ୬୦୦୦ରୁ ଊର୍ଦ୍ଧ ସଦସ୍ୟ ସାମର୍ଥ୍ୟ ଭିତ୍ତି ରହିଛି ଏବଂ ଏଭଳି ଚୁକ୍ତି ସ୍ଵାକ୍ଷର ମାଧ୍ୟମରେ CBFSକୁ ସବୁ ପ୍ରକାର ସାହାଯ୍ୟ ସହଯୋଗ ଯୋଗାଇ ଦିଆଯିବ ଓ ICAIରେ ଓମାନ ନାଗରିକମାନେ ସଦସ୍ୟତା ଲାଭ କରିପାରିବେ । ଉଭୟ ଦେଶର ସ୍ଵାର୍ଥଜଡିତ ଏହାର ପ୍ରତିଷ୍ଠାନମାନଙ୍କୁ ସହଯୋଗ ସକାଶେ ମିଳିତ ଭାବେ କାର୍ଯ୍ୟକରିବା ଏହି ଚୁକ୍ତିନାମାର ମୂଳ ଉଦ୍ଦେଶ୍ୟ । ପୁନଶ୍ଚ ଏହାଦ୍ୱାରା ICAIର ସଦସ୍ୟମାନଙ୍କ କାର୍ଯ୍ୟ ପରିସର ବୃଦ୍ଧି ପାଇବ ଓମାନ ନାଗରିକମାନଙ୍କ ପେଶାଦାର କ୍ଷମତା ବି ସଂପ୍ରସାରିତ ହେବ । ଏଭଳି ସହଯୋଗ ମାଧ୍ୟମରେ ଭାରତ, ଭାରତୀୟ ନାଗରିକ ଏବଂ ଭାରତୀୟ ଚାର୍ଟାର୍ଡ ଏକାଉଣ୍ଟାଣ୍ଟମାନଙ୍କୁ ଓମାନ ସୁଲତାନତନ୍ତ୍ରରେ ପର୍ଯ୍ୟାପ୍ତ କାର୍ଯ୍ୟ କରିବାର ସୁବିଧାସୁଯୋଗ ମିଳିବ । ତଦ୍ଵାରା ଭାରତୀୟ ନାଗରିକମାନେ ସେ ଦେଶର ଅଧିକ ଅର୍ଥ ଉପାର୍ଜନ କରି ସ୍ଵଦେଶ ପଠାଇପାରିବେ । ଓମାନରେ କୌଣସି ପେଶାଦାର ଏକାଉଣ୍ଟ୍ସ ପ୍ରତିଷ୍ଠାନ ନଥିବା ଏବଂ CBFS ସହ ICAIର ସହଯୋଗ ଭାରତୀୟ ଚାର୍ଟାର୍ଡ ଏକାଉଣ୍ଟାଣ୍ଟସମାନଙ୍କ ଉପରେ ଏକ ସକାରାତ୍ମକ ପ୍ରଭାବ ପକାଇବ ।
ଆଇଟିଏସ୍ ଅଧିକାରୀଙ୍କ ପଦୋନ୍ନତି ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତୀୟ ବାଣିଜ୍ୟିକ ସେବା (ଆଇଟିଏସ୍)ଅଧିକାରୀଙ୍କ ପଦୋନ୍ନତି ପ୍ରସ୍ତାବକୁ ମଞ୍ଜୁରି ମିଳିଛି । 1989 ରୁ 1991 ବ୍ୟାଚର ଅଧିକାରୀମାନଙ୍କୁ ବରିଷ୍ଠ ପ୍ରଶାସନିକ ବର୍ଗ(ଏସଏଜି)ସ୍ତରକୁ ପଦୋନ୍ନତି ମିଳିବ । ବ୍ୟକ୍ତିଗତ ଆଧାରରେ ଏକକାଳୀନ ଛାଡ଼ ଭାବେ ଏହି ପଦୋନ୍ନତି ମିଳିବ । ତେବେ ଏଥିରେ କେତେକ ସର୍ତ୍ତ ରଖାଯାଇଛି । ଯେତେବେଳେ ଏସଏଜି କ୍ୟାଡର ପୋଷ୍ଟରେ ଶୂନ୍ୟସ୍ଥାନ ସୃଷ୍ଟି ହେବ ସେହି ସମୟରେ ଉକ୍ତ ଅଧିକାରୀମାନଙ୍କୁ ଖାଲି ଥିବା ସ୍ଥାନରେ ନିଯୁକ୍ତି ଦିଆଯିବ । ସେବା ନିବୃତ୍ତି ପରେ କିମ୍ବା ଏସଏଜିର ମୂଳ ସ୍ୱୀକୃତ ସ୍ଥିତି ଅନୁଯାୟୀ ସେମାନଙ୍କୁ କନିଷ୍ଠ ପ୍ରଶାସନିକ ବର୍ଗ(ଜେଏଜି)ରେ ରଖାଯିବ । ଏହି ଅନୁମୋଦନ ଫଳରେ ସରକାର ବରିଷ୍ଠ ଆଇଟିଏସ୍ ଅଧିକାରୀମାନଙ୍କୁ ସେମାନଙ୍କ ନିଜସ୍ୱ ଗୁରୁତ୍ୱପୂର୍ଣ୍ଣ କ୍ଷେତ୍ରରେ ସରକାର ନିଯୁକ୍ତି ଦେଇପାରିବେ । ରପ୍ତାନୀ ପ୍ରୋତ୍ସାହନର ଲକ୍ଷ୍ୟ ନେଇ ବିଭିନ୍ନ କ୍ଷେତ୍ରରେ ବାଣିଜ୍ୟିକ ପ୍ରୋତ୍ସାହନ ଏବଂ ପ୍ରତିରକ୍ଷା ବ୍ୟବସାୟ କ୍ଷେତ୍ର ପ୍ରତି ଏହା ଉପଯୋଗୀ ସାବ୍ୟସ୍ତ ହେବ । ଏସଏଜି ସ୍ତରକୁ ପଦୋନ୍ନତି ଫଳରେ ଏହି ଅଧିକାରୀମାନେ କେନ୍ଦ୍ରୀୟ କର୍ମଚାରୀ ଯୋଜନା ଅଧୀନରେ ତାଲିକାଭୁକ୍ତ ହେବା ଲାଗି ଯୋଗ୍ୟ ବିବେଚିତ ହୋଇପାରିବେ । ଏଥିସହିତ ଭାରତ ସରକାରଙ୍କ ବିଭିନ୍ନ ମନ୍ତ୍ରଣାଳୟ/ବିଭାଗ ଅଧୀନରେ ନିଯୁକ୍ତି ପାଇଁ ଅଫିସର୍ସ ପୁଲରେ ଏମାନେ ସାମିଲ୍ ହୋଇପାରିବେ । ଭାରତୀୟ ଅନ୍ତର୍ଜାତୀୟ ବାଣିଜ୍ୟିକ ବ୍ୟାପାର ଏବଂ ବାଣିଜ୍ୟ ପ୍ରୋତ୍ସାହନ କାର୍ଯ୍ୟ ସମ୍ପାଦନ ଲାଗି କେନ୍ଦ୍ରୀୟ ଗ୍ରୁପ୍ ଏ ସେବା ବର୍ଗରେ ଭାରତୀୟ ବାଣିଜ୍ୟିକ ସେବା ଅଧିକାରୀ (ଆଇଟିଏସ୍) ପଦବୀ ସୃଷ୍ଟି କରାଯାଇଥିଲା ।
ସଂସଦର ଶୀତ ଅଧିବେଶନ ପୂର୍ବରୁ ଗଣମାଧ୍ୟମକୁ ପ୍ରଧାନମନ୍ତ୍ରୀଙ୍କ ବିବୃତି

ନମସ୍କାର ବନ୍ଧୁଗଣ, ଆପଣମାନଙ୍କୁ ସମସ୍ତଙ୍କୁ ଶୀତକାଳୀନ ଅଧିବେଶନକୁ ସ୍ୱାଗତ । ଏହି ଅଧିବେଶନ ବେସ ଗୁରୁତ୍ୱପୂର୍ଣ୍ଣ । ମୋର ଆଶା ଯେ ଜନକଲ୍ୟାଣ ଏବଂ ଦେଶର ଲାଭ ପାଇଁ ସାଧାରଣ ଗୁରୁତ୍ୱବହନ କରୁଥିବା ଏବଂ ଦେଶ ପାଇଁ ସର୍ବାଧିକ ଗୁରୁତ୍ୱପୂର୍ଣ୍ଣ ସମ୍ଭବ କାର୍ଯ୍ୟ ହାସଲ କରିବା ଦିଗରେ ଆମେ ସମସ୍ତେ ପ୍ରୟାସ କରିବା । ମୋର ବିଶ୍ୱାସ ଯେ ସଦନର ସମସ୍ତ ସଦସ୍ୟ ଏହି ଭାବନାକୁ ସମ୍ମାନ ଦେଇ ଆଗକୁ ଯିବେ । ବିତର୍କ ହେଉ, ଆଲୋଚନା ହେଉ ଏବଂ ଚର୍ଚ୍ଚା ହେଉ କିନ୍ତୁ ମୋର ଅନୁରୋଧ ରହିବ ଯେ ଏହି ସଦନ ନିର୍ଦ୍ଧାରିତ ସମୟଠାରୁ ମଧ୍ୟ ଅଧିକ କାମ କରିବ । ସମସ୍ତ ଗୁରୁତ୍ୱପୂର୍ଣ୍ଣ ବିଷୟକୁ ଫଳାଫଳ ପର୍ଯ୍ୟନ୍ତ ପହଁଚାଇବ । ଆଲୋଚନା କରି ଏହାକୁ ଆହୁରି ଅଧିକ ସାର୍ଥକ କରିବା ଲାଗି ଏବଂ ଅଧିକ ସୁଦୃଢ଼ କରିବା ଲାଗି ପ୍ରୟାସ ହେଉ ଏବଂ ମୋର ବିଶ୍ୱାସ ଯେ ସମସ୍ତ ରାଜନୈତିକ ଦଳ ଯେଉଁମାନେ ମେ’ ମାସରେ ପରୀକ୍ଷାର ସମ୍ମୁଖୀନ ହେବାକୁ ଯାଉଛନ୍ତି ସେମାନେ ଲୋକମାନଙ୍କ କଲ୍ୟାଣ ପ୍ରତି ଧ୍ୟାନ ଦେଇ ଏହି ଅଧିବେଶନର ସର୍ବାଧିକ ଉପଯୋଗ ଜନସ୍ୱାର୍ଥ ଲାଗି କରିବେ, ଦଳର ହିତ ପାଇଁ କରିବେ ନାହିଁ । ଏହି ବିଶ୍ୱାସର ସହିତ ମୁଁ ସମସ୍ତଙ୍କୁ ଶୁଭକାମନା ଜଣାଉଛି । ଧନ୍ୟବାଦ!
ଉପରାଷ୍ଟ୍ରପତିଙ୍କ ବିଦାୟ ସମ୍ବର୍ଦ୍ଧନା ବେଳେ ରାଜ୍ୟ ସଭାରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ରାଜ୍ୟସଭା ସଦସ୍ୟମାନଙ୍କ ସହ ମିଶି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସଦନରେ ଉପରାଷ୍ଟ୍ରପତି ଶ୍ରୀ ହମିଦ ଆନସାରୀଙ୍କୁ ବିଦାୟ ସମ୍ବର୍ଦ୍ଧନା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଗତ 100 ବର୍ଷର ଅବଧି ମଧ୍ୟରେ ଶ୍ରୀ ଆନସାରୀଙ୍କ ପରିବାର ସାର୍ବଜନୀକ ଜୀବନରେ ନିଜର ମହତ୍ଵପୂର୍ଣ୍ଣ ଉପସ୍ଥିତି ଜାହିର କରି ଆସିଛନ୍ତି । ଉପରାଷ୍ଟ୍ରପତି ଜଣେ ବିଶେଷ ପେଶାଦାର କୂଟନୀତିଜ୍ଞ ଭାବେ ଜଣାଶୁଣା । ଅନେକ ଥର, ଅନେକ ଗୁରୁତ୍ୱପୂର୍ଣ୍ଣ ପ୍ରସଙ୍ଗରେ ସେ ଉପରାଷ୍ଟ୍ରପତିଙ୍କ ଠାରୁ ବେଶ ଉପକାରସିଦ୍ଧ ହେବା ଭଳି ମହତ୍ଵପୂର୍ଣ୍ଣ କୂଟନୈତିକ ଅନ୍ତର୍ଜ୍ଞାନ ଆହରଣ କରିଛନ୍ତି । ପ୍ରଧାନମନ୍ତ୍ରୀ ଏହି ଅବସରରେ ଉପରାଷ୍ଟ୍ରପତି ଶ୍ରୀ ହମିଦ ଆନସାରୀଙ୍କୁ ବିଶେଷ ଶୁଭକାମନା ଜଣାଇଥିଲେ ।
କାଣ୍ଡଲା ବନ୍ଦର ଟ୍ରଷ୍ଟର ବିଭିନ୍ନ ପ୍ରକଳ୍ପ ପ୍ରଧାନମନ୍ତ୍ରୀଙ୍କ ଦ୍ୱାରା ଉଦଘାଟିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜରାଟର ଗାନ୍ଧୀଧାମଠାରେ କାଣ୍ଡଲା ବନ୍ଦର ଟ୍ରଷ୍ଟ ପକ୍ଷରୁ ବିଭିନ୍ନ ପ୍ରକଳ୍ପର ଶୁଭାରମ୍ଭ କରିଛନ୍ତି । ବନ୍ଦରର ଚତୁର୍ଦ୍ଦଶ ଓ ଷୋଡଶ ସାଧାରଣ ମାଲ ପରିବହନ ବର୍ଥର ଶିଳାନ୍ୟାସ କରିବା ସହ ଡଃ. ବାବାସାହେବ ଆମ୍ବେଦକର ସମ୍ମିଳନୀ କେନ୍ଦ୍ରର ଆଧାରଶିଳା ରଖିଥିଲେ । କଚ୍ଛ ଲବଣ ଜଙ୍କସନଠାରେ ପ୍ରଧାନମନ୍ତ୍ରୀ ଇଣ୍ଟରଚେଞ ଓ ଆରଓବି ପ୍ରକଳ୍ପ ନିର୍ମାଣର କାର୍ଯ୍ୟାଦେଶ ପତ୍ର ପ୍ରଦାନ କରିଥିଲେ । ଏହି ଅବସରରେ ସେ କାଣ୍ଡଲା ବନ୍ଦରରେ ସାର ପରିବହନ ଯାନ୍ତ୍ରିକୀକରଣ ଏବଂ ଦୁଇଟି ଭ୍ରାମ୍ୟମାଣ ବନ୍ଦର କ୍ରେନ ମୁତୟନ କାର୍ଯ୍ୟର ଶୁଭାରମ୍ଭ କରିଥିଲେ । ସମାରୋହରେ ଉଦବୋଧନ ଦେଇ କେନ୍ଦ୍ର ଜାହାଜ ଚଳାଚଳ ମନ୍ତ୍ରୀ ଶ୍ରୀ ନିତୀନ ଗଡକରୀ କହିଥିଲେ ଯେ ସାଗରମାଳା ପ୍ରକଳ୍ପ ଏବଂ ବନ୍ଦର ଭିତ୍ତିକ ଉନ୍ନୟନ କାର୍ଯ୍ୟ ଗୁଜରାଟ ରାଜ୍ୟରେ ଅଧିକ କର୍ମନିଯୁକ୍ତି ସୃଷ୍ଟି କରିବା ସହ ଏହି ରାଜ୍ୟର ଆର୍ଥିକ ବିକାଶରେ ସକାରାତ୍ମକ ପ୍ରଭାବ ପକାଇବ । ମୁଖ୍ୟମନ୍ତ୍ରୀ ଶ୍ରୀ ବିଜୟ ରୂପାନୀ ଗୁଜରାଟର ସମୃଦ୍ଧ ସାମୁଦ୍ରିକ ବାଣିଜ୍ୟ ପରମ୍ପରା ବିଷୟରେ ଅବତାରଣା କରିବା ସହ ଏହି ମହାନ ପରମ୍ପରା ଓ ଉତ୍ସାହ ଏବେ ମଧ୍ୟ ବଳବତ୍ତର ରହିଛି ବୋଲି କହିଥିଲେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭବ୍ୟ ସମ୍ବର୍ଦ୍ଧନା ପାଇଁ ସେଠାକାର ଜନସାଧାରଣଙ୍କୁ ସାଧୁବାଦ ଜଣାଇଥିଲେ । ସେ କହିଥିଲେ ଯେ କଚ୍ଛର ଜନସାଧାରଣ ଜଳର ମହନୀୟତା ସଂପର୍କରେ ବେଶ୍ ଅବଗତ ଅଛନ୍ତି । ଏହି ଅଂଚଳର ମହାନ ଇତିହାସ ଓ ସଂସ୍କୃତି ସଂପର୍କରେ ମଧ୍ୟ ପ୍ରଧାନମନ୍ତ୍ରୀ ତାଙ୍କ ଭାଷଣରେ ଅନେକ ପ୍ରସଙ୍ଗ ରଖିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଯଦି ଭାରତ ବିଶ୍ୱ ବାଣିଜ୍ୟ କ୍ଷେତ୍ରରେ ଏକ ସ୍ୱତନ୍ତ୍ର ସ୍ଥାନ ସୃଷ୍ଟି କରିବାକୁ ଚାହୁଁଛି ତାହେଲେ ଦେଶର ବନ୍ଦର କ୍ଷେତ୍ରର ତ୍ୱରିତ ବିକାଶ ହେବା ଆବଶ୍ୟକ । କାଣ୍ଡଲା ବନ୍ଦରକୁ ଏସିଆର ଅନ୍ୟତମ ସୁନ୍ଦର ଓ ଅଭିବୃଦ୍ଧିଶୀଳ ବନ୍ଦର ଭାବେ ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ ଭିତ୍ତିଭୂମି କ୍ଷେତ୍ର ଓ ପାରଦର୍ଶିତାର ସମନ୍ୱୟ ଦ୍ୱାରା ବନ୍ଦର କ୍ଷେତ୍ରର ବିକାଶ ହୋଇପାରିବ । ପ୍ରଧାନମନ୍ତ୍ରୀ କହିଥିଲେ ଯେ ଇରାନର ଚାବାହାର ବନ୍ଦର ବିକାଶ କ୍ଷେତ୍ରରେ ଭାରତର ଯୋଗଦାନ ଭବିଷ୍ୟତରେ କାଣ୍ଡଲା ବନ୍ଦରର ବିକାଶକୁ ତ୍ୱରାନ୍ୱିତ କରିବ । ପ୍ରଧାନମନ୍ତ୍ରୀ ତାଙ୍କ ଭାଷଣରେ ଡଃ ବାବାସାହେବ ଆମ୍ବେଦକର ସମ୍ମିଳନୀ କେନ୍ଦ୍ର ବିଷୟରେ ମଧ୍ୟ ସମ୍ୟକ ସୂଚନା ଦେଇଥିଲେ । ପ୍ରଧାନମନ୍ତ୍ରୀ ଆଗାମୀ 5 ବର୍ଷ ମଧ୍ୟରେ ଜନସାଧାରଣ ରାଷ୍ଟ୍ର ଗଠନରେ ନିଜ ନିଜର ସାମର୍ଥ୍ୟ ମତେ ଯୋଗଦାନ କରିବାକୁ ଆହ୍ୱାନ ଦେଇଥିଲେ । ଆଉ ପାଂଚ ବର୍ଷ ମଧ୍ୟରେ ଦେଶ ସ୍ୱାଧୀନତାର 75 ବର୍ଷ ପାଳନ କରିବାକୁ ଯାଉଛି । ପଣ୍ଡିତ ଦୀନଦୟାଲ ଉପାଧ୍ୟାୟଙ୍କର ଶତବାର୍ଷିକୀ ସମାରୋହ ପାଳନ ହେବାକୁ ଯାଉଥିବା ପରିପ୍ରେକ୍ଷୀରେ ପ୍ରଧାନମନ୍ତ୍ରୀ କାଣ୍ଡଲା ବନ୍ଦର ଟ୍ରଷ୍ଟକୁ ଦୀନଦୟାଲ ବନ୍ଦର ଟ୍ରଷ୍ଟ ଭାବେ ନାମିତ କରିବା ଲାଗି ପ୍ରସ୍ତାବ ରଖିଥିଲେ ।
ଭାରତ ଓ ବ୍ରିଟେନ ମଧ୍ୟରେ ସହଜ ବ୍ୟବସାୟ କାରବାର ଜନିତ ବୁଝାମଣାକୁ କ୍ୟାବିନେଟର ମୋହ

ଭାରତ ଓ ବ୍ରିଟେନ ମଧ୍ୟରେ ବ୍ୟବସାୟ କାରବାର ସହଜ କରିବା ସମ୍ପର୍କରେ ଚଳିତ ମାସ ପ୍ରାରମ୍ଭରେ ସ୍ଵାକ୍ଷରିତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଉଭୟ ଦେଶ ମଧ୍ୟରେ ସରକାରୀ ଅଧିକାରୀସ୍ତରୀୟ ପରିଦର୍ଶନ ଏବଂ ବିଶ୍ଵସ୍ତରରେ କାର୍ଯ୍ୟକାରୀ ହେଉଥିବା ଶ୍ରେଷ୍ଠ କାର୍ଯ୍ୟାନ୍ଵୟନ, ବୈଷୟିକ ସହାୟତା ଆଦାନପ୍ରଦାନ ଏବଂ କାର୍ଯ୍ୟାନ୍ଵୟନ ସଂସ୍କାର କ୍ଷେତ୍ରରେ ସଂପ୍ରସାରଣ ଦିଗରେ ଭାରତ ଓ ବ୍ରିଟେନ ପରସ୍ପରକୁ ସହଯୋଗ କରିବେ । ନିମ୍ନସୂଚୀତ କ୍ଷେତ୍ରରେ ବିଶେଷଜ୍ଞ ସହାୟତା ଯୋଗାଇଦେବା ଲାଗି ବ୍ରିଟେନ ସରକାର ଆଗ୍ରହ ପ୍ରକଟ କରିଛନ୍ତି – କ. କ୍ଷୁଦ୍ର ବ୍ୟବସାୟ ଓ ଷ୍ଟାର୍ଟ-ଅପକୁ ସମର୍ଥନ ଖ. ବ୍ୟବସାୟ ଓ ପଞ୍ଜିକରଣ ଆରମ୍ଭ କରିବା ଗ. ଟିକସ ଓ ଟିକସ ପ୍ରଶାସନକୁ ସହଯୋଗ ଘ. ଦେବାଳିଆ ଅବସ୍ଥା ଙ. ନିର୍ମାଣ ଅନୁମତି ଚ. ବିଜୁଳି ଉପଲବ୍ଧତା ଛ. ଆପଦଜନିତ ପରିଦର୍ଶନ ଓ ନିୟନ୍ତ୍ରଣ ବ୍ୟବସ୍ଥାର ଢ଼ାଂଚା ପ୍ରସ୍ତୁତ କରିବା ଜ. ସୀମାପାର ବାଣିଜ୍ୟ କାରବାର ଝ. ପ୍ରତିଯୋଗିତାମୂଳକ ଅର୍ଥବ୍ୟବସ୍ଥା ଞ. ଋଣ ଉପଲବ୍ଧତା ଟ. ଆଇନ ଓ ନିୟମାବଳୀ ଚିଠା ପ୍ରସ୍ତୁତି ଠ. ନିୟନ୍ତ୍ରଣ ଷ୍ଟଲ ଏବଂ ଏହାର ଧାରାକୁ ହ୍ରାସକରିବା ଡ. ପ୍ରଭାବ ଆକଳନ ଜନିତ ନିୟନ୍ତ୍ରଣ ଏବେ ୧୯୦ଟି ରାଷ୍ଟ୍ରଙ୍କ ମଧ୍ୟରେ (ଡୁଇଂ ବିଜିନେସ ରିପୋର୍ଟ, ୨୦୧୭ର ଆକଳନ ଅନୁସାରେ) ଭାରତ ୧୩୦ତମ ସ୍ଥାନରେ ରହିଛି । ଗତ କିଛି ବର୍ଷ ମଧ୍ୟରେ “ଇଜ ଅଫ ଡୁଇଂ ବିଜିନେସ” ମାନ୍ୟତା ତାଲିକାରେ ବ୍ରିଟେନ ମଧ୍ୟରେ ସ୍ଵାକ୍ଷରିତ ଏହି ବୁଝାମଣାପତ୍ର ଦ୍ୱାରା କେନ୍ଦ୍ର ସରକାରଙ୍କ ବିଭିନ୍ନ ମନ୍ତ୍ରଣାଳୟ/ବିଭାଗ ଏବଂ ରାଜ୍ୟ ସରକାରମାନେ ଶ୍ରେଷ୍ଠ କାର୍ଯ୍ୟାନ୍ଵୟନ, ଦକ୍ଷତା ବୃଦ୍ଧି ଆଦିରୁ ଉପକୃତ ହୋଇପାରିବେ । ପ୍ରତ୍ୟେକ ପକ୍ଷ ତାଲିମ କାର୍ଯ୍ୟକ୍ରମ ଆୟୋଜନ/ସମ୍ପାନ/ଆଲୋଚନାଚକ୍ରରେ ଯୋଗଦେବା ଲାଗି ସେମାନଙ୍କ ଅଧିକାରୀମାନେ ଭ୍ରମଣ ଓ ଅନ୍ୟାନ୍ୟ ଲଜିଷ୍ଟିକ୍ସ ବ୍ୟୟ ବହନ କରିବେ । ବ୍ରିଟେନ ସରକାରଙ୍କ ବିଭିନ୍ନ ଅନୁଷ୍ଠାନ ସେମାନଙ୍କର ପେଶାଦାର ପାଠ୍ୟକ୍ରମ ମାଧ୍ୟମରେ ଉପରୋକ୍ତ କ୍ଷେତ୍ରରେ ଭାରତୀୟ ସଂସ୍ଥାମାନଙ୍କୁ ସାହାଯ୍ୟ ସହେଯାଗ ଯୋଗାଇବେ । ଏହାଦ୍ୱାରା କେନ୍ଦ୍ର ଓ ରାଜ୍ୟ ସରକାରଙ୍କ ସଂସ୍ଥାମାନେ ଦେଶରେ ବ୍ୟବସାୟ ବାତାବରଣକୁ ଆହୁରି ସରଳ କରିପାରିବେ ।
ନାବିକ ସାଗର ପରିକ୍ରମା ଦଳର ମହିଳା ଅଫିସରମାନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା;

ଭାରତୀୟ ନୌସେନାର 6ଜଣ ସାହସୀ ମହିଳା ଅଫିସର ତାରିଣୀ ଯାନ୍ତ୍ରିକ ଡଙ୍ଗା(INSV Tarini) ରେ ବିଶ୍ୱ ପରିକ୍ରମା କରିବା ପାଇଁ ବାହାରିଛନ୍ତି । ଆଜି ସେମାନେ ସମୁଦ୍ର ପଥରେ ସେମାନଙ୍କର ଏହି ଦୁଃସାହସିକ ଜଳଯାତ୍ରା ଆରମ୍ଭ କରୁଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ଅବସରରେ ନାବିକ ସାଗର ପରିକ୍ରମା ଦଳର 6ଜଣ ଯାକ ମହିଳା ଅଧିକାରୀଙ୍କୁ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ମଧ୍ୟ ଦେଶବାସୀଙ୍କୁ ତାଙ୍କ ନରେନ୍ଦ୍ର ମୋଦୀ ଆପ ଜରିଆରେ ଏହି ମହିଳା ନୌସେନା ଅଧିକାରୀମାନଙ୍କୁ ଶୁଭେଚ୍ଛା ଓ ଉତ୍ସାହର ବାର୍ତ୍ତାମାନ ପଠାଇବା ପାଇଁ ନିବେଦନ କରିଛନ୍ତି । “ଆଜି ଏକ ସ୍ୱତନ୍ତ୍ର ଦିବସ ! ନୌସେନାର 6 ଜଣ ମହିଳା ଅଧିକାରୀ INSV ତାରିଣୀରେ ସମୁଦ୍ର ପଥରେ ବିଶ୍ୱ ପରିକ୍ରମା ଆରମ୍ଭ କରୁଛନ୍ତି । ସମଗ୍ର ଦେଶ ଆଜି ଏକତ୍ରିତ ହୋଇଛନ୍ତି ନାବିକ ସାଗର ପରିକ୍ରମା ଦଳର ମହିଳା ଅଧିକାରୀମାନଙ୍କୁ ସେମାନଙ୍କ ଅସାଧାରଣ କାର୍ଯ୍ୟ ଲାଗି ଶୁଭେଚ୍ଛା ଜଣାଇବା ପାଇଁ । ଆପଣମାନେ ନରେନ୍ଦ୍ର ମୋଦୀ ଆପ୍ ଜରିଆରେ ନାବିକ ସାଗର ପରିକ୍ରମାର ଦଳକୁ ସେମାନଙ୍କର ଦୁଃସାହସିକ ଜଳଯାତ୍ରା ପାଇଁ ଉତ୍ସାହର ବାର୍ତ୍ତା ପଠାନ୍ତୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି । ଏହା ଭାରତର ପ୍ରଥମ ବିଶ୍ୱ ନୌପରିକ୍ରମା ଦଳ ଯେଉଁଥିରେ କି ସମସ୍ତ ସହଯାତ୍ରୀ ହେଉଛନ୍ତି ମହିଳା । ଆଜି ଗୋଆରୁ ସେମାନଙ୍କର ସାମୁଦ୍ରିକ ଯାତ୍ରା ଆରମ୍ଭ କରିବେ ଏବଂ ବିଶ୍ୱ ପରିକ୍ରମା ସାରି ମାର୍ଚ୍ଚ 2018 ସୁଦ୍ଧା ଗୋଆରେ ପହଂଚିବେ । ଏହି ସାମୁଦ୍ରିକ ଯାତ୍ରାର ନାମ ରଖାଯାଇଛି ନାବିକ ସାଗର ପରିକ୍ରମା । ପାଞ୍ଚଟି ପର୍ଯ୍ୟାୟରେ ପରିଚାଳିତ ହେଉଥିବା ଏହି ପରିକ୍ରମା ବିଶ୍ୱର ଚାରୋଟି ବନ୍ଦରକୁ ସ୍ପର୍ଶ କରିବ । ନୌଯାତ୍ରୀ ଦଳ INSV ତାରିଣୀ ଯୋଗେ ଅଷ୍ଟ୍ରେଲିଆର ଫ୍ରିମେଣ୍ଟାଲ, ନିଉଜିଲାଣ୍ଡର ଲିଟିଲଟନ, ଫକଲାଣ୍ଡ ଦ୍ୱିପର ପୋର୍ଟ ଷ୍ଟାନଲେ ଏବଂ ଦକ୍ଷିଣ ଆଫ୍ରିକାର କେପ୍ ଟାଉନ ବନ୍ଦର ଦେଇ ବିଶାଳ ପୃଥିବୀର ସମୁଦ୍ରପଥ ପରିକ୍ରମା କରିବ ।
ବରିଷ୍ଠ ପେନସନ ବୀମା ଯୋଜନା – 2003 ଏବଂ ବରିଷ୍ଠ ପେନସନ ବୀମା ଯୋଜନା -2014କୁ ପିଛିଲା ଭାବେ କେନ୍ଦ୍ର କେବିନେଟର ଅନୁମୋଦନ

ବରିଷ୍ଠ ପେନସନ ବୀମା ଯୋଜନା -2003 ଏବଂ ବରିଷ୍ଠ ପେନସନ ବୀମା ଯୋଜନା – 2014କୁ କେନ୍ଦ୍ର କେବିନେଟ ପିଛିଲା ଭାବେ ଅନୁମୋଦନ କରିଛନ୍ତି । ଆଜି (28.09.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ଦୁଇଟି ଯୋଜନା ପାଇଁ ସଂପୃକ୍ତ ସମୟାବଧି ମଧ୍ୟରେ ଜୀବନ ବୀମା ନିଗମକୁ ସବସିଡି ବାବଦରେ ଦିଆଯାଇଥିବା ବ୍ୟୟଭାର ବହନ ପ୍ରସ୍ତାବକୁ ଅନୁମୋଦନ କରାଯାଇଛି । ଏଠାରେ ସୂଚନା ଦିଆଯାଇପାରେ ଯେ ବରିଷ୍ଠ ପେନସନ ବୀମା ଯୋଜନା – 2003 ଗତ 2003 ମସିହା ଜୁଲାଇ 14 ତାରିଖରେ ଆରମ୍ଭ କରାଯାଇଥିଲା । ସେହିପରି ବରିଷ୍ଠ ପେନସନ ବୀମା ଯୋଜନା – 2014 ଅଗଷ୍ଟ 14, 2014 ମସିହାରେ ଲାଗୁ କରାଯାଇଥିଲା । ଏହି ଦୁଇଟି ଯାକ ଯୋଜନାକୁ କେନ୍ଦ୍ର ସରକାର ଏଲଆଇସି ମାଧ୍ୟମରେ କାର୍ଯ୍ୟକାରୀ କରାଇଥିଲେ । ବରିଷ୍ଠ ନାଗରିକମାନଙ୍କୁ ସୁନିଶ୍ଚିତ ସର୍ବନିମ୍ନ ପେନସନ ପ୍ରଦାନ କରିବା ଲାଗି ଏହି ଦୁଇଟି ଯାକ ଯୋଜନା କାର୍ଯ୍ୟକାରୀ କରାଯାଇଥିଲା । ଏବେ ଏହି ଦୁଇଟି ଯାକ ଯୋଜନାକୁ ଆଉ ଅଧିକ କାଳ ଲାଗୁ ନକରିବା ଲାଗି ନିଷ୍ପତି ନିଆଯାଇଛି । ଦୁଇଟି ଯାକ ବରିଷ୍ଠ ପେନସନ ବୀମା ଯୋଜନା ପରିପକ୍ୱ ହେବାପରେ ଏହାର କାର୍ଯ୍ୟଅବଧି ସମାପ୍ତ ହେଲା ବୋଲି ଧରିନିଆଯିବ ଏବଂ ଆଉ ପରବର୍ତ୍ତୀ ପଲିସି ନିମନ୍ତେ ଅନୁମତି ଦିଆଯିବନାହିଁ । 31 ମାର୍ଚ୍ଚ 2016 ସୁଦ୍ଧା ବରିଷ୍ଠ ପେନସନ ବୀମା ଯୋଜନା – 2014 ଅଧୀନରେ 3 ଲକ୍ଷ 17 ହଜାର 991 ଜଣ ପଲିସିଧାରକ ଉପକୃତ ହୋଇଛନ୍ତି । ସେହିପରି ବରିଷ୍ଠ ପେନସନ ବୀମା ଯୋଜନା – 2003 ଅଧୀନରେ ମାର୍ଚ୍ଚ 2016 ସୁଦ୍ଧା 2 ଲକ୍ଷ 84 ହଜାର 699 ପଲିସିଧାରକ ବୀମା ସୁବିଧା ପାଇଛନ୍ତି ।
ବିଚାରପତି ପି ଏନ ଭଗବତୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ବିଚାରପତି ଶ୍ରୀ ପି ଏନ ଭଗବତୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକଟ କରିଛନ୍ତି । “ବିଚାରପତି ପି ଏନ ଭଗବତୀଙ୍କ ଦେହାନ୍ତ ଦୁଃଖଦ ଘଟଣା । ଭାରତୀୟ ଆଇନ ଜଗତରେ ସେ ଥିଲେ ତୁଙ୍ଗ ବ୍ୟକ୍ତିତ୍ଵ । ତାଙ୍କ ମୃତ୍ୟୁରେ ମୁଁ ମର୍ମାହତ । ବିଚାରପତି ପି ଏନ ଭଗବତୀଙ୍କ ଅବଦାନ ଆମ ବିଚାର ବ୍ୟବସ୍ଥାକୁ ଅଧିକ ସୁଗମ କରିବା ସହିତ କୋଟି କୋଟି ଲୋକଙ୍କ ବିଚାରକୁ ବଳ ମିଳିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ଆସନ୍ତାକାଲି ବୃନ୍ଦାବନରେ ପିଲାମାନଙ୍କୁ 3ଶହ କୋଟିତମ ଭୋଜନ ପ୍ରଦାନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଫେବୃଆରୀ 11, 2019 ତାରିଖରେ ଉତ୍ତରପ୍ରଦେଶର ବୃନ୍ଦାବନ ଗସ୍ତ କରିବେ । ବୃନ୍ଦାବନ ଚନ୍ଦ୍ରୋଦୟ ମନ୍ଦିରରେ ଅକ୍ଷୟ ପାତ୍ର ଫାଉଣ୍ଡେସନ ଦ୍ୱାରା ଆୟୋଜନ କରାଯାଉଥିବା 3ଶହ କୋଟିତମ ଭୋଜନ(Meal) ପ୍ରଦାନ ସକାଶେ ଏକ ଫଳକ ଉନ୍ମୋଚନ କରିବେ । ଏହାପରେ ପ୍ରଧାନମନ୍ତ୍ରୀ ବିଦ୍ୟାଳୟମାନଙ୍କର ଅବହେଳିତ ପିଲାମାନଙ୍କୁ 3ଶହ କୋଟିତମ ଭୋଜନ ପ୍ରଦାନ କରିବେ । ପରେ ଏହି ଅବସରରେ ସେ ଏକ ସମ୍ମିଳନୀକୁ ସମ୍ବୋଧିତ କରିବେ । ଶ୍ରୀ ମୋଦୀ ମଧ୍ୟ ଇସ୍କନର ଆଚାର୍ଯ୍ୟ ଶ୍ରୀଳ ପ୍ରଭୁପାଦଙ୍କ ବିଗ୍ରହରେ ପୁଷ୍ପାଞ୍ଜଳି ଅର୍ପଣ କରିବେ । ପ୍ରତିଷ୍ଠାନ ଦ୍ୱାରା 3ଶହ କୋଟିତମ ମିଲ ପ୍ରଦାନକୁ ସ୍ମରଣୀୟ କରିବା ଅବସରରେ ଏହି କାର୍ଯ୍ୟକ୍ରମର ଆୟୋଜନ କରାଯାଉଛି । ଭିତ୍ତିଭୂମି: ଅକ୍ଷୟ ପାତ୍ର ମଧ୍ୟାହ୍ନ ଭୋଜନ ଯୋଜନାର ଏକ ପରିଚାଳନାକାରୀ ଭାଗୀଦାର ଭାବେ କାର୍ଯ୍ୟ କରେ । ଏହାର 19 ବର୍ଷର ଯାତ୍ରା ମଧ୍ୟରେ ଅକ୍ଷୟ ପାତ୍ର ପ୍ରତିଷ୍ଠାନ 12ଟି ରାଜ୍ୟର 14,702 ବିଦ୍ୟାଳୟର 16.6 ଲକ୍ଷ ଛାତ୍ରଛାତ୍ରୀଙ୍କୁ ମଧ୍ୟାହ୍ନ ଭୋଜନ ପ୍ରଦାନ କରିଛି । 2016ରେ ଭାରତର ତତ୍କାଳୀନ ରାଷ୍ଟ୍ରପତି ପ୍ରଣବ ମୂଖାର୍ଜୀଙ୍କ ଉପସ୍ଥିତିରେ ଅକ୍ଷୟ ପାତ୍ର 2ଶହ କୋଟି ମିଲ ପ୍ରଦାନ କରାଯିବା ନେଇ ଏକ ସ୍ମାରକୀ କାର୍ଯ୍ୟକ୍ରମ ପାଳନ କରିଥିଲା । ଲକ୍ଷ ଲକ୍ଷ ପିଲାମାନଙ୍କୁ ଗୁଣାତ୍ମକ, ସ୍ୱାସ୍ଥ୍ୟକର ତଥା ପୃଷ୍ଟିକର ଖାଦ୍ୟ ପ୍ରଦାନ କରିବା ନେଇ ଏହି ପ୍ରତିଷ୍ଠାନ ମାନବ ସମ୍ବଳ ବିକାଶ ମନ୍ତ୍ରଣାଳୟ (ଏମଏଚଆରଡି) ଏବଂ ରାଜ୍ୟ ସରକାରମାନଙ୍କ ସହ ମିଶି କାର୍ଯ୍ୟ କରିଥାଏ । ମଧ୍ୟାହ୍ନ ଭୋଜନ ଯୋଜନାକୁ ବିଶ୍ୱରେ ଏପରି ଧରଣର ଏକ ବୃହତ୍ କାର୍ଯ୍ୟକ୍ରମ ଭାବେ ଗ୍ରହଣ କରାଯାଇଥାଏ । ଏହି କାର୍ଯ୍ୟକ୍ରମର ଲକ୍ଷ୍ୟ ହେଉଛି ବିଦ୍ୟାଳୟମାନଙ୍କରେ ନାମଲେଖା, ଉପସ୍ଥିତି ତଥା ପାଠ ପଢ଼ା ଜାରି ରଖିବା ନେଇ ପ୍ରୋତ୍ସାହନ ଏବଂ 6-14 ବର୍ଷ ବୟସ ବର୍ଗର ପିଲାମାନଙ୍କ ସ୍ୱାସ୍ଥ୍ୟାବସ୍ଥାରେ ଉନ୍ନତି ଆଣିବା । ନୂଆଦିଲ୍ଲୀରେ ‘Self4Society’ ଆପର ଶୁଭାରମ୍ଭ କରିବା ଅବସରରେ 2018 ଅକ୍ଟୋବର 24ରେ ପ୍ରଧାନମନ୍ତ୍ରୀ ଅକ୍ଷୟ ପାତ୍ର ପ୍ରତିଷ୍ଠାନ ସମ୍ବନ୍ଧରେ ପ୍ରକାଶ କରିଥିଲେ । ସେ କହିଥିଲେ ଯେ, “ଅକ୍ଷୟ ପାତ୍ର ହେଉଛି ଏକ ସାମାଜିକ ଷ୍ଟାର୍ଟ-ଅପ, ଯାହାକି ସ୍କୁଲ ପିଲାମାନଙ୍କୁ ଖାଦ୍ୟ ପ୍ରଦାନ କରିବା ନେଇ ଏକ ଆନ୍ଦୋଳନରେ ପରିଣତ ହୋଇଛି ।”
ପ୍ରଫେସର ଷ୍ଟିଫେନ ହକିଙ୍ଗଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଫେସର ଷ୍ଟିଫେନ ହକିଙ୍ଗଙ୍କ ବିୟୋଗରେ ଶୋକ ବ୍ୟକ୍ତ କରିଛନ୍ତି । “ପ୍ରଫେସର ଷ୍ଟିଫେନ ହକିଙ୍ଗ ଜଣେ ମହାନ ବୈଜ୍ଞାନିକ ଓ ବିଦ୍ଵାନ ଥିଲେ । ତାଙ୍କର ଦୃଢ ମନ ଓ ଅମାପ ସ୍ମରଣଶକ୍ତି ବିଶ୍ଵରେ ଜନମାନସକୁ ଅନୁପ୍ରାଣିତ କରିଥିଲା । ତାଙ୍କ ବିୟୋଗ ନିଶ୍ଚିତ ଭାବେ ଯନ୍ତ୍ରଣାଦାୟକ । ପ୍ରଫେସର ହକିଙ୍ଗଙ୍କ ପଥପ୍ରଦର୍ଶନକାରୀ କାର୍ଯ୍ୟ ବିଶ୍ଵକୁ ଏକ ଉତ୍ତମ ସ୍ଥାନରେ ପରିଣତ କରିପାରିଥିଲା । ତାଙ୍କର ଆମର ଆତ୍ମାକୁ ଶାନ୍ତି ଓ ସଦଗତି ମିଳୁ”, ବୋଲି ପ୍ରଧାନମନ୍ତ୍ରୀ ଏକ ଶୋକ ବାର୍ତ୍ତାରେ କହିଛନ୍ତି ।
ରାଷ୍ଟ୍ର ଉଦ୍ଦେଶ୍ୟରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଷ୍ଟ୍ରକୁ ସମ୍ବୋଧନ କରିଛନ୍ତି । ଏକାଧିକ ଟ୍ୱିଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି, “ପ୍ରତ୍ୟେକ ରାଷ୍ଟ୍ରର ଜୟଯାତ୍ରାରେ ଏପରି କିଛି ମୁହୂର୍ତ୍ତ ଆସିଥାଏ ଯାହା ଅତ୍ୟନ୍ତ ଗର୍ବ ଆଣିଥାଏ ଏବଂ ପରବର୍ତ୍ତୀ ପିଢ଼ି ଉପରେ ଏକ ଐତିହାସିକ ପ୍ରଭାବ ପକାଇଥାଏ । ଆଜି ସେପରି ଏକ ମୁହୂର୍ତ୍ତ ଆସିଛି । ଭାରତ ସଫଳତା ପୂର୍ବକ ଉପଗ୍ରହ ନିରୋଧୀ କ୍ଷେପଣାସ୍ତ୍ର (ଆଣ୍ଟି ସାଟେଲାଇଟ -ଏସ୍ୟାଟ)ର ପରୀକ୍ଷଣ କରିଛି । ମିଶନ ଶକ୍ତିର ସଫଳତା ପାଇଁ ସମସ୍ତଙ୍କୁ ଅଭିନନ୍ଦନ । ମିଶନ ଶକ୍ତି ଅତ୍ୟନ୍ତ କଠିନ ଥିଲା । ଏହାକୁ ଅତ୍ୟନ୍ତ ତୀବ୍ର ଗତି ଏବଂ ଉଲ୍ଲେଖନୀୟ ସଠିକତା ସହ ସମ୍ପାଦନ କରାଯାଇଥିଲା । ଏହା ଭାରତର ଚମତ୍କାରୀ ବୈଜ୍ଞାନିକମାନଙ୍କ ଉଲ୍ଲେଖନୀୟ ନିପୁଣତା ଏବଂ ଆମ ମହାକାଶ କାର୍ଯ୍ୟକ୍ରମର ସଫଳତାକୁ ପ୍ରଦର୍ଶିତ କରୁଛି । ଦୁଇଟି କାରଣ ପାଇଁ ମିଶନ ଶକ୍ତି ସ୍ୱତନ୍ତ୍ର : (1) ଚତୁର୍ଥ ରାଷ୍ଟ୍ର ଭାବେ ଭାରତ ଏପରି ସ୍ୱତନ୍ତ୍ର ଏବଂ ଅତ୍ୟାଧୁନିକ ସାମର୍ଥ୍ୟ ହାସଲ କରିଛି । (2) ସମ୍ପୂର୍ଣ୍ଣ କାର୍ଯ୍ୟକ୍ରମ ସ୍ୱଦେଶୀ ଜ୍ଞାନକୌଶଳରେ ହୋଇଛି । ଭାରତ ଏକ ମହାକାଶ ଶକ୍ତି ଭାବେ ସଗର୍ବେ ଛିଡ଼ା ହୋଇଛି ! ଏହା ଭାରତକୁ ଶକ୍ତିଶାଳୀ, ଆହୁରି ଅଧିକ ସୁରକ୍ଷିତ କରିବା ସହିତ ଶାନ୍ତି ଓ ସୌହାର୍ଦ୍ଦ୍ୟ ପ୍ରତିଷ୍ଠା କରିବ ।
ଭୁବନେଶ୍ୱର ସମେତ ଆଠ ଆଇଆଇଟିର 13,990 କୋଟି ଟଙ୍କାର ସଂଶୋଧିତ ବ୍ୟୟ ଅଟକଳକୁ କେନ୍ଦ୍ର କେବିନେଟର ଅନୁମୋଦନ

ଭୁବନେଶ୍ୱର ସମେତ ଆଠଟି ଆଇଆଇଟି ନିର୍ମାଣର ସଂଶୋଧିତ ବ୍ୟୟ ଅଟକଳ ପ୍ରସ୍ତାବକୁ କେନ୍ଦ୍ର କେବିନେଟ ଅନୁମୋଦନ କରିଛନ୍ତି । ଏହି ଆଠଟି ଯାକ ଆଇଆଇଟି ହେଲା – ଭୁବନେଶ୍ୱର, ଗାନ୍ଧୀନଗର, ହାଇଦ୍ରାବଦ, ଇନ୍ଦୋର, ଯୋଧପୁର, ମାଣ୍ଡି, ପାଟନା ଏବଂ ରୋପାଡ । ଏହିସବୁ ଆଇଆଇଟିର ନିର୍ମାଣ ସଂକ୍ରାନ୍ତ ପ୍ରାରମ୍ଭିକ ବ୍ୟୟ ଅଟକଳ 6080 କୋଟି ଟଙ୍କା ଧାର୍ଯ୍ୟ କରାଯାଇଥିଲା । ତେବେ ସମୟ ଓ ନିର୍ମାଣ ଖର୍ଚ୍ଚ ବଢ଼ୁଥିବାରୁ ଏହି ବ୍ୟୟ ଅଟକଳ ଆହୁରି 7910 କୋଟି ଟଙ୍କାକୁ ବୃଦ୍ଧି ପାଇବାର ଆକଳନ କରାଯାଇଛି । ଏଣୁ 2008-09 ରୁ 2018-19 (11 ବର୍ଷ) ମଧ୍ୟରେ ନିର୍ମାଣ କାର୍ଯ୍ୟ ସମ୍ପୂର୍ଣ୍ଣ କରିବା ଲାଗି ସାମଗ୍ରିକ ଭାବେ 13,990 କୋଟି ଟଙ୍କା ଖର୍ଚ୍ଚ ହେବ ବୋଲି ଅଟକଳ କରାଯାଇଛି । ଆଠଟି ଯାକ ଆଇଆଇଟିର ମୋଟ ଛାତ୍ରଛାତ୍ରୀଙ୍କ ସଂଖ୍ୟା 2360 ଥିବା ବେଳେ ପ୍ରକଳ୍ପ କାର୍ଯ୍ୟ ପୂର୍ଣ୍ଣାଙ୍ଗ ହେବା ପରେ ମାର୍ଚ୍ଚ 2019 ସୁଦ୍ଧା ଏହି ଅନୁଷ୍ଠାନଗୁଡିକର ଛାତ୍ର ଗ୍ରହଣ ସାମର୍ଥ୍ୟ 12880 କୁ ବୃଦ୍ଧି ପାଇବ । ଏହାଛଡା ଆଠଟି ଯାକ ଆଇଆଇଟିରେ ଅଧିକ ମାତ୍ରାରେ ଉନ୍ନତ ମାନର ଗବେଷଣା କାର୍ଯ୍ୟ, ଗବେଷଣା ସନ୍ଦର୍ଭ ପ୍ରକାଶନ, ଡିଜାଇନ ଟ୍ରେଡମାର୍କ ଓ ପେଟେନ୍ଟ ପଞ୍ଜୀକରଣ କାର୍ଯ୍ୟ ସମ୍ପାଦିତ ହେବ । ସେହିପରି ଦେଶର ଶିଳ୍ପ ଉଦ୍ୟୋଗର ଆଧୁନିକ ଆବଶ୍ୟକତାଗୁଡିକୁ ପୁରଣ କରିବା ସହିତ ଅଧିକରୁ ଅଧିକ ପେଷାଦାର, ଦକ୍ଷ ଆଭିଯାନ୍ତ୍ରୀକ ଶ୍ରମ ଶକ୍ତି ସୃଷ୍ଟି କରିବାରେ ସହାୟକ ହେବେ । ଏହା ଭାରତୀୟ ଅର୍ଥ ବ୍ୟବସ୍ଥାକୁ ମଧ୍ୟ ପ୍ରକାରାନ୍ତରେ ସୁଦୃଢ଼ କରିବ । ଆଧୁନିକ ଆଇଆଇଟି ନିର୍ମାଣ ଦ୍ୱାରା ସୃଜନଶୀଳତା, ଉଚ୍ଚତର ଗବେଷଣା, ଔଦ୍ୟୋଗିକ ମନୋବୃତ୍ତିର ଉନ୍ମେଷ ସହିତ ଅଧିକ ନିଯୁକ୍ତି ସୁଯୋଗ ତଥା ସମ୍ପଦ ସୃଷ୍ଟି କରାଯାଇପାରିବ ।
ଗୋଆବାସୀଙ୍କୁ ରାଜ୍ୟ ଗଠନ ଦିବସରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ଗଠନ ଦିବସରେ ଗୋଆ ଜନସାଧାରଣଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ଗୋଆ ରାଜ୍ୟ ଗଠନ ଦିବସରେ ସେଠାକାର ଜନସାଧାରଣଙ୍କୁ ମୋର ଆନ୍ତରିକ ଶୁଭେଚ୍ଛା । ଆଗାମୀ ବର୍ଷଗୁଡିକରେ ରାଜ୍ୟ ପ୍ରଗତିର ନୂତନ ଶୀର୍ଷରେ ପହଞ୍ଚିବ ବୋଲି କାମନା କରୁଛି” ଏହା ପ୍ରଧାନମନ୍ତ୍ରୀ କହିଛନ୍ତି ।
ଦାର-ଏସ-ସଲାମଠାରେ ପ୍ରଧାନମନ୍ତ୍ରୀଙ୍କ ସମ୍ମୁଖରେ ଗ୍ରାମ୍ୟ “ସୌର ମାତା”ମାନଙ୍କ କୌଶଳ ପ୍ରଦର୍ଶନ

ତାଞ୍ଜାନିଆ ଏବଂ ଅନ୍ୟ ଆଫ୍ରିକୀୟ ଦେଶର ପାଖାପାଖି 30 ଜଣ ‘ସୌର ମାତା’ ସୌର ଲଣ୍ଠନ ନିର୍ମାଣ, ମରାମତି, ରକ୍ଷଣାବେକ୍ଷଣ ଏବଂ ଘରୋଇ ଆଲୋକୀକରଣର ବିଭିନ୍ନ କୌଶଳ ଆଜି ପ୍ରଧାନମନ୍ତ୍ରୀଙ୍କ ଆଗରେ ପ୍ରଦର୍ଶିତ କରିଥିଲେ । ସେମାନେ ମଧୂ-ନିଃସାରଣ, ସିଲେଇ ଅଭ୍ୟାସ ଏବଂ ‘ଆମେ ଏଥିରେ ସଫଳ ହେବୁ’ ସଙ୍ଗୀତ ଗାୟନ କରିଥିଲେ । ଭାରତ ସରକାରଙ୍କ ସମର୍ଥିତ ସୌର ଲଣ୍ଠନ ନିର୍ମାଣ, ସ୍ଥାପନା, ବ୍ୟବହାର, ମରାମତି, ରକ୍ଷଣାବେକ୍ଷଣ ଏବଂ ଘରୋଇ ଆଲୋକୀକରଣକୁ ରାଜସ୍ଥାନର “ବେରଫୁଟ କଲେଜ” (Barefoot College) ପ୍ରୋତ୍ସାହିତ କରୁଛି । ଏଥିପାଇଁ ରାଜସ୍ଥାନର ତିଲୋନିଆସ୍ଥିତ ଏହି କଲେଜ ଆଫ୍ରିକାର ଗ୍ରାମାଞ୍ଚଳ ମହିଳାମାନଙ୍କୁ ନେଇ ସୌର ଇଞ୍ଜିନିୟର-ସୌର ମାତା (Solar Mamas) ଗୋଷ୍ଠୀ ଗଠନ କରିଛନ୍ତି ଏବଂ ସେମାନଙ୍କୁ ପ୍ରଶିକ୍ଷଣ ପ୍ରଦାନ କରାଯାଉଛି । ତାଞ୍ଜାନିଆର ଜାଞ୍ଜିବର ଦ୍ୱୀପ ଏବଂ ଆଫ୍ରିକାର ଅନ୍ୟ ଦେଶମାନଙ୍କରେ “ମହିଳା ବେରଫୁଟ (Barefoot) ଧନ୍ଦାମୂଳକ ପ୍ରଶିକ୍ଷଣ କଲେଜ” ସ୍ଥାପନ କରି ସୌର ବିଦ୍ୟୁତିକରଣ କୌଶଳ (ପ୍ରଶିକ୍ଷଣ) ଏବଂ ପ୍ରଶିକ୍ଷାର୍ଥୀମାନଙ୍କୁ ସୌର କିଟ୍ସ ଆବଣ୍ଟନ କରାଯାଉଛି । ମହୁମାଛି ସଂରକ୍ଷଣ ଓ ସିଲେଇ ଭଳି ବିଭିନ୍ନ ଉଦ୍ୟୋଗୀ କୌଶଳକୁ ଏହି କଲେଜଗୁଡିକ ସମର୍ଥନ ଦେଉଛନ୍ତି । ସୌର ମାତାମାନେ ସୋଲାର କିଟ ନିର୍ମାଣ କରି ସେମାନଙ୍କ ସଂପ୍ରଦାୟର ଘରେ ଘରେ ଏହାକୁ ସ୍ଥାପନ କରୁଛନ୍ତି ଏବଂ ସୌର ବିଦ୍ୟୁତିକରଣ ବ୍ୟବସ୍ଥାର ରକ୍ଷଣାବେକ୍ଷଣ କରୁଛନ୍ତି ।
ବାରଣାସୀ ଫ୍ଲାଇଓଭର ଦୁର୍ଘଟଣାରେ ମୃତକଙ୍କ ପରିଜନଙ୍କ ଲାଗି ଅନୁକମ୍ପା ସହାୟତା ଘୋଷଣା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମେ 15, 2018ରେ ବାରଣାସୀ ଫ୍ଲାଇଓଭର ଭୁଷୁଡି ପ୍ରାଣ ହରାଇଥିବା ମୃତକଙ୍କ ନିକଟ ସମ୍ପର୍କୀୟଙ୍କ ଲାଗି 2 ଲକ୍ଷ ଟଙ୍କା ଲେଖାଏଁ ଅନୁକମ୍ପା ରାଶି ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠିରୁ ଏହି ଅର୍ଥ ପ୍ରଦାନ କରାଯିବ । ପ୍ରଧାନମନ୍ତ୍ରୀ ଏଥିସହିତ ଗୁରୁତର ଭାବେ ଆହତ ବ୍ୟକ୍ତିମାନଙ୍କ ପାଇଁ 50 ହଜାର ଟଙ୍କା ଲେଖାଏଁ ସହାୟତା ମଧ୍ୟ ମଞ୍ଜୁର କରିଛନ୍ତି ।
ଶ୍ରୀ କେ କାମରାଜଙ୍କୁ ତାଙ୍କ ଜନ୍ମ ବାର୍ଷିକୀରେ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀ କେ କାମରାଜଙ୍କୁ ତାଙ୍କ ଜନ୍ମ ବାର୍ଷିକୀରେ ସ୍ମରଣ କରିଛନ୍ତି । ଶ୍ରୀ ମୋଦୀ କହିଛନ୍ତି ଯେ ଶ୍ରୀ କେ.କମରାଜ ଭାରତର ସ୍ୱାଧୀନତା ସଂଗ୍ରାମରେ ଏକ ଅବିସ୍ମରଣୀୟ ଅବଦାନ ରଖିଛନ୍ତି ଏବଂ ଜଣେ ଦରଦୀ ପ୍ରଶାସକ ଭାବରେ ପରିଚିତ ହୋଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଶ୍ରୀ କେ କାମରାଜ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ସ୍ମରଣ କରିବା । ସେ ଭାରତର ସ୍ୱାଧୀନତା ସଂଗ୍ରାମରେ ଏକ ଅବିସ୍ମରଣୀୟ ଅବଦାନ ରଖିଥିଲେ ଏବଂ ଜଣେ ଦରଦୀ ପ୍ରଶାସକ ଭାବରେ ଏକ ପରିଚୟ ସୃଷ୍ଟି କରିଥିଲେ । ଦାରିଦ୍ର ତଥା ମାନବିକ ଦୁଃଖ ଦୂର କରିବା ପାଇଁ ସେ କଠିନ ପରିଶ୍ରମ କରିଥିଲେ । ସେ ସ୍ୱାସ୍ଥ୍ୟ ଏବଂ ଶିକ୍ଷାର ବିକାଶ ପାଇଁ ମଧ୍ୟ ଧ୍ୟାନ ଦେଇଥିଲେ ।”
ଭାରତ ଓ ସଂଯୁକ୍ତ ଆରବ ଅମିରତନ୍ତ୍ର ମଧ୍ୟରେ ଶକ୍ତି ସଂଚୟ ସେବା କ୍ଷେତ୍ରରେ ସ୍ୱାକ୍ଷରିତ ଏମ୍ଓୟୁକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଶକ୍ତି ପରିଚାଳନା ଓ ସଂରକ୍ଷଣ କ୍ଷେତ୍ରରେ ବିଭିନ୍ନ ସେବା ନିମନ୍ତେ ବାଣିଜ୍ୟ ଓ ଉଦ୍ୟୋଗ ମନ୍ତ୍ରଣାଳୟର ଡିଆଇପିପି ଅଧୀନରେ ଥିବା ସ୍ୱୟଂଶାସିତ ସଂସ୍ଥା ନ୍ୟାସନାଲ ପ୍ରଡକ୍ଟିଭିଟି କାଉନ୍ସିଲ(ଏନପିସି) ଏବଂ ୟୁଏଇର ଅଲ୍ ଇତିହାଦ୍ ଏନର୍ଜି ସର୍ଭିସ ମଧ୍ୟରେ ସ୍ୱାକ୍ଷରିତ ଏମ୍ଓୟୁକୁ କ୍ୟାବିନେଟର ଅନୁମୋଦନ ମିଳିଛି । ପିଛିଲା ତାରିଖରୁ ମଞ୍ଜୁରୀ ମିଳିଥିବା ଏହି ଏମ୍ଓୟୁ ଯୋଗୁ ଏନପିସି ନିମ୍ନଲିଖିତ ସେବା ପ୍ରଦାନ କରିପାରିବ । 1- ଶକ୍ତି ଆକଳନ ସେବା 2- ଶକ୍ତି ଅଡିଟରଙ୍କୁ ପ୍ରଶିକ୍ଷଣ ଓ ପ୍ରମାଣପତ୍ର ପ୍ରଦାନ 3- ଚାହିଦାଥିବା କ୍ଷେତ୍ରର ପରିଚାଳନା ସେହିପରି ଅଲ୍ ଇତିହାଦ୍ ଇଏସ୍ ନିମ୍ନଲିଖିତ ସେବା ପ୍ରଦାନ କରିବ 1- ଭାରତ ସରକାର ଓ ସଂଯୁକ୍ତ ଆରବ ଅମିରତନ୍ତ୍ରରେ କାର୍ଯ୍ୟରତ ଘରୋଇ କମ୍ପାନୀର ଗ୍ରାହକ ସହାୟତା 2- ୟୁଏଇରେ ପେଷାଦାର କ୍ଷେତ୍ର ଅଡିଟରଙ୍କୁ ସମସ୍ତ ପ୍ରକାର ସ୍ଥାନୀୟ ସହାୟତା 3- ୟୁଏଇରେ ଶକ୍ତି କ୍ଷେତ୍ରରେ କାର୍ଯ୍ୟରତ ଏନର୍ଜି ଅଡିଟରଙ୍କୁ ପ୍ରଶିକ୍ଷଣ ଓ ପ୍ରମାଣପତ୍ର ଯୋଗାଇବା 4- ୟୁଏଇସ୍ଥିତ ଶିଳ୍ପ ସଂସ୍ଥାରେ ଚାହିଦା ଥିବା ଦିଗଗୁଡିକୁ ପରିଚାଳନାଗତ ସହାୟତା
ସ୍ୱାସ୍ଥ୍ୟ, ପରିମଳ, ନଗର ଉନ୍ନୟନ, ବାଣିଜ୍ୟ ଓ ଶିଳ୍ପ ସମ୍ପର୍କୀତ ପ୍ରସଙ୍ଗ ଉପରେ ଚିନ୍ତନ ଉପସ୍ଥାପନ କଲେ ଦୁଇ ସଚିବସ୍ତରୀୟ ଗୋଷ୍ଠୀ

ଭାରତ ସରକାରଙ୍କର ଦୁଇଟି ପ୍ରମୁଖ ସଚିବସ୍ତରୀୟ ଗୋଷ୍ଠୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରି ସ୍ୱାସ୍ଥ୍ୟ, ପରିମଳ, ନଗର ଉନ୍ନୟନ, ବାଣିଜ୍ୟ ଓ ଶିଳ୍ପ ଉଦ୍ୟୋଗ ସମ୍ପର୍କରେ ସୁଚିନ୍ତିତ ମତାମତ ଆଧାରିତ ଉପସ୍ଥାପନାମୂଳକ ରିପୋର୍ଟ ପ୍ରଦାନ କରିଛନ୍ତି । ଏହି ଉପସ୍ଥାପନା ବେଳେ କେନ୍ଦ୍ର ମନ୍ତ୍ରୀବୃନ୍ଦ ଏବଂ ନୀତି ଆୟୋଗର ବରିଷ୍ଠ ପଦାଧିକାରୀମାନେ ଉପସ୍ଥିତ ଥିଲେ । ବର୍ତ୍ତମାନ ସୁଦ୍ଧା ସଚିବସ୍ତରୀୟ ଗୋଷ୍ଠୀମାନେ ପ୍ରଧାନମନ୍ତ୍ରୀଙ୍କୁ 7ଟି ଉପସ୍ଥାପନା କରିସାରିଲେଣି । ବିଭିନ୍ନ ପ୍ରସଙ୍ଗ ଉପରେ ଗଠିତ ସଚିବସ୍ତରୀୟ ଗୋଷ୍ଠୀମାନେ ମୋଟ ଉପରେ 9ଟି ଉପସ୍ଥାପନା କରିବାର କାର୍ଯ୍ୟକ୍ରମ ରହିଛି ।
ଭାରତ ଓ କାନାଡା ମିଳିତ ଭାବେ ଜାରି କରିବେ ଦିପାବଳୀ ସ୍ମାରକୀ ଡାକ ଟିକଟ

ଭାରତ ଓ କାନାଡା ମିଳିତ ଭାବେ ଦିପାବଳୀ ବିଷୟବସ୍ତୁ ଆଧାରିତ ଡାକ ଟିକଟ ଜାରି କରିବେ । ଆସନ୍ତା ସେପ୍ଟେମ୍ବର 21 ତାରିଖରେ ଦୁଇ ଦେଶରେ ଏହି ଦିପାବଳୀ ସ୍ମାରକୀ ଡାକ ଟିକଟ ଜାରି ପାଇଁ ଭାରତର ଡାକ ବିଭାଗ ଏବଂ କାନାଡା ପୋଷ୍ଟ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷରୀତ ହୋଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକକୁ ଏହି ବିଷୟରେ ବିସ୍ତୃତ ଭାବେ ଅବଗତ କରାଯାଇଛି । ଗଣତନ୍ତ୍ର, ସାମାଜିକ ବିବିଧତା, ସମାନ ନ୍ୟାୟ, ଆଇନ ଆଧାରିତ ଶାସନ ଆଦି ପ୍ରସଙ୍ଗ ଉପରେ ସମାନ ମୂଲ୍ୟବୋଧକୁ ନେଇ ଭାରତ ଓ କାନାଡାର ଦ୍ୱିପାକ୍ଷିକ ସମ୍ବନ୍ଧ କ୍ରମେ ପରିବ୍ୟାପ୍ତ ହେଉଛି । କାନାଡାରେ ଭାରତୀୟ ବଂଶୋଦ୍ଭବମାନଙ୍କ ସଂଖ୍ୟା ବୃଦ୍ଧି ଏବଂ ଦୁଇ ଦେଶର ଲୋକଙ୍କ ମଧ୍ୟରେ ପାରସ୍ପରିକ ସମ୍ପର୍କ ବଢ଼ୁଥିବାରୁ ଏହା ଦ୍ୱିପାକ୍ଷିକ ସମ୍ବନ୍ଧକୁ ମଜବୁତ କରିବା ଦିଗରେ ମଧ୍ୟ ସହାୟକ ହୋଇଛି । କାନାଡାରେ ଭାରତୀୟ ବଂଶୋଦ୍ଭବ ଏବଂ କ୍ରମବର୍ଦ୍ଧିଷ୍ଣୁ ପ୍ରବାସୀ ଭାରତୀୟଙ୍କ ସଂଖ୍ୟାକୁ ଦୃଷ୍ଟିରେ ରଖି ଦୁଇ ଦେଶ ପକ୍ଷରୁ ଆଗାମୀ ଦିପାବଳୀ ପାଇଁ ଏକ ଧାର୍ମୀକ ସ୍ମାରକୀ ସ୍ୱରୂପ ପ୍ରସ୍ତାବିତ ଡାକ ଟିକଟ ଉନ୍ମୋଚନ ଓ ଜାରି କରାଯିବ ।
ନୌସେନା ଦିବସ ଅବସରରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ନୌସେନା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ନୌବାହିନୀର ଯବାନ, ଅଧିକାରୀ ଏବଂ ସେମାନଙ୍କର ପରିବାର ବର୍ଗଙ୍କୁ ଅଭିନନ୍ଦନ ଜଣାଇଛନ୍ତି । “ଭାରତୀୟ ନୌସେନାର ସମସ୍ତ ସାହସୀ କାର୍ଯ୍ୟକର୍ତ୍ତା ଏବଂ ସେମାନଙ୍କର ପରିବାର ବର୍ଗଙ୍କୁ ନୌସେନା ଦିବସର ଅଭିନନ୍ଦନ । ଆମ ଦେଶକୁ ସୁରକ୍ଷା ପ୍ରଦାନ କରୁଥିବାରୁ ତଥା ବିପର୍ଯ୍ୟୟ ସମୟରେ ସହାୟତା ନେଇ ପ୍ରଶଂସନୀୟ କାର୍ଯ୍ୟ କରୁଥିବାରୁ ଭାରତ ଆମର ନୌବାହିନୀ ପ୍ରତି କୃତଜ୍ଞ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ରାଜ୍ୟପାଳ ସମ୍ମିଳନୀର ଉଦ୍ଯାପନୀ ସମାରୋହରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ରାଷ୍ଟ୍ରପତି ଭବନରେ ଆୟାଜିତ ରାଜ୍ୟପାଳ ସମ୍ମିଳନୀରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଦବୋଧନ ଦେଇଥିଲେ । ପ୍ରଧାନମନ୍ତ୍ରୀ ଏହି ସମ୍ମିଳନୀରେ ହୋଇଥିବା ବିଭିନ୍ନ ଆଲୋଚନା ଏବଂ ଉପଯୋଗୀ ପରାମର୍ଶର ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ “ଏକ ଭାରତ, ଶ୍ରେଷ୍ଠ ଭାରତ” ଅଭିଯାନକୁ ସୁଦୃଢ଼ କରିବା ଲାଗି ରାଜ୍ୟପାଳମାନଙ୍କୁ ଆହ୍ୱାନ କରିଥିଲେ, ଯାହା ଭାଗିଦାରୀ, ସାଂସ୍କୃତିକ ବିନିମୟ ଏବଂ ରାଜ୍ୟଗୁଡ଼ିକ ମଧ୍ୟରେ ଜନ-ଜନ ସମ୍ପର୍କକୁ ପ୍ରୋତ୍ସାହିତ କରିଥାଏ । ଭାରତର ବିଭିନ୍ନତା ମଧ୍ୟରେ ଏକତା ଏବଂ ଅଖଣ୍ଡତାକୁ ପ୍ରେତ୍ସାହନ ଲାଗି ନୂତନ ଉପାୟ ଖୋଜିବା ଲାଗି ସେ ଗୁରୁତ୍ୱାରୋପ କରିଥିଲେ । ଶିକ୍ଷା କ୍ଷେତ୍ରର ବିଭିନ୍ନ ଦିଗରେ ଉତ୍କର୍ଷକୁ ପ୍ରୋତ୍ସାହନ ଦେବା ଲାଗି ବିଶ୍ୱବିଦ୍ୟାଳୟଗୁଡ଼ିକୁ ଆହ୍ୱାନ କରିବା ନିମନ୍ତେ କୁଳାଧିପତି ଭାବେ ଦାୟିତ୍ୱ ତୁଲାଇବାକୁ ପ୍ରଧାନମନ୍ତ୍ରୀ ରାଜ୍ୟପାଳମାନଙ୍କୁ ପରାମର୍ଶ ଦେଇଥିଲେ । ସେ କହିଥିଲେ, ଭାରତୀୟ ବିଶ୍ୱବିଦ୍ୟାଳୟଗୁଡ଼ିକ ବିଶ୍ୱର ଶ୍ରେଷ୍ଠ ବିଶ୍ୱବିଦ୍ୟାଳୟ ମଧ୍ୟରେ ସାମିଲ ହେବା ଲାଗି ପ୍ରୟାସ କରିବା ଆବଶ୍ୟକ, ଏଗୁଡ଼ିକର ରୂପାନ୍ତରଣ ପାଇଁ ରାଜ୍ୟପାଳମାନେ ପ୍ରମୁଖ ଭୂମିକା ଗ୍ରହଣ କରିପାରିବେ । ଏହି ପରିପ୍ରେକ୍ଷୀରେ, ଆଇଆଇଏମ ଏବଂ 10 ଟି ଶୀର୍ଷ ସରକାରୀ ଓ 10 ଟି ଶୀର୍ଷ ଘରୋଇ ବିଶ୍ୱବିଦ୍ୟାଳୟକୁ ସ୍ୱାୟତ୍ତତା ପ୍ରଦାନ କରିବା ଲାଗି ପ୍ରୋତ୍ସାହିତ କରିବା ବିଷୟରେ ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର ସାଧାରଣ ଜନତାଙ୍କ “ସହଜ ଜୀବନଧାରଣ” ଦିଗରେ କାର୍ଯ୍ୟ କରୁଛନ୍ତି । ଏହି ଉଦ୍ଦେଶ୍ୟ ଲାଗି ସମର୍ପିତ ହୋଇ କାର୍ଯ୍ୟ କରିବା ଉଦ୍ଦେଶ୍ୟରେ ସରକାରୀ ବିଭାଗ ଏବଂ ପ୍ରଶାସନିକ ସଂସ୍ଥାଗୁଡ଼ିକୁ ସେମାନଙ୍କ ବିପୁଳ ଅଭିଜ୍ଞତା ବଳରେ ରାଜ୍ୟପାଳମାନେ ଅନୁପ୍ରେରିତ କରିପାରିବେ । ପ୍ରଧାନମନ୍ତ୍ରୀ ମଧ୍ୟ କେନ୍ଦ୍ର ସରକାରଙ୍କ ମହତ୍ଵାକାଂକ୍ଷୀ ଆୟୁଷ୍ମାନ ଭାରତ ଯୋଜନା ବିଷୟରେ କହିଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ 2022ରେ ସ୍ୱାଧୀନତାର 150 ବର୍ଷ ପୂର୍ତ୍ତି ଏବଂ 2019ରେ ମହାତ୍ମା ଗାନ୍ଧୀଙ୍କ 150 ତମ ଜନ୍ମ ବାର୍ଷିକୀ ପଡୁଥିବାରୁ ଏହି ଅବସର ବିକାଶ ଲକ୍ଷ୍ୟ ହାସଲ ପାଇଁ ପ୍ରେରଣାଦାୟୀ ମାଇଲ ଖୁଣ୍ଟ ହୋଇପାରିବ । ସେ କହିଥିଲେ, ପରବର୍ତ୍ତୀ କୁମ୍ଭମେଳା ଜାତୀୟ ସ୍ୱାର୍ଥ ଜଡ଼ିତ ଉଦ୍ଦେଶ୍ୟ ସାଧନ ପାଇଁ ଗୁରୁତ୍ୱପୂର୍ଣ୍ଣ ଅବସର ହୋଇପାରିବ ।
ଉତ୍ତର ପ୍ରଦେଶର ହାପୁର ଠାରେ ରାସାୟନିକ କାରଖାନା ଦୁର୍ଘଟଣାଜନିତ ପ୍ରାଣହାନୀରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ଉତ୍ତର ପ୍ରଦେଶର ହାପୁର ଠାରେ ଏକ ରାସାୟନିକ କାରଖାନାରେ ଦୁର୍ଘଟଣା ଯୋଗୁଁ ହୋଇଥିବା ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଉତ୍ତର ପ୍ରଦେଶର ହାପୁର ଠାରେ ରାସାୟନିକ କାରଖାନାରେ ହୋଇଥିବା ଦୁର୍ଘଟଣା ବେଶ ହୃଦୟ ବିଦାରକ । ଏଥିରେ ପ୍ରାଣ ହରାଇଥିବା ବ୍ୟକ୍ତିମାନଙ୍କ ପରିଜନଙ୍କୁ ସମବେଦନା ଜଣାଉଛି । ଆହତଙ୍କ ଚିକିତ୍ସା ଓ ଯଥାସମ୍ଭବ ସହାୟତା ପାଇଁ ରାଜ୍ୟ ସରକାର ତତ୍ପରତାର ସହ ଉଦ୍ୟମ କରୁଛନ୍ତି: PM”
ଶ୍ରୀଲଙ୍କାରେ ଭୟଙ୍କର ବିସ୍ଫୋରଣକୁ ପ୍ରଧାନମନ୍ତ୍ରୀଙ୍କ ନିନ୍ଦା

ଶ୍ରୀଲଙ୍କାରେ ହୋଇଥିବା ଭୟଙ୍କର ବିସ୍ଫୋରଣକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୃଢ଼ ନିନ୍ଦା କରିଛନ୍ତି । “ଶ୍ରୀଲଙ୍କାରେ ହୋଇଥିବା ଭୟଙ୍କର ବିସ୍ଫୋରଣକୁ ଦୃଢ଼ ଭାବେ ନିନ୍ଦା କରୁଛି । ଆମ ଅଞ୍ଚଳରେ ଏପରି ବର୍ବରତାର ସ୍ଥାନ ନାହିଁ । ଶ୍ରୀଲଙ୍କାର ଜନସାଧାରଣଙ୍କ ସହିତ ଏକ ହୋଇ ଭାରତ ଦୃଢ଼ ଭାବେ ଠିଆ ହେଉଛି । ପ୍ରାଣ ହରାଇଥିବା ବ୍ୟକ୍ତିମାନଙ୍କ ପରିବାର ପ୍ରତି ମୁଁ ସମବେଦନା ଜଣାଉଛି ଏବଂ ଆହତମାନଙ୍କ ଆରୋଗ୍ୟ ପାଇଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।